Voyaga yetmaganlar uchun mo‘ljallangan dori vositalarini reklama qilishga ruxsatnoma berish tartibi to‘g‘risidagi Nizomni tasdiqlash haqida

“Tadbirkorlik faoliyati sohasidagi ruxsat berish tartib-taomillari to‘g‘risida”, “Reklama to‘g‘risida”gi O‘zbekiston Respublikasi qonunlariga hamda Vazirlar Mahkamasining “Tadbirkorlik faoliyati sohasidagi ruxsat berish tartib-taomillari to‘g‘risida”gi O‘zbekiston Respublikasi Qonunini amalga oshirish chora-tadbirlari haqida” 2013-yil 15-avgustdagi 225-son qaroriga muvofiq Vazirlar Mahkamasi qaror qiladi:
 1. Voyaga yetmaganlar uchun mo‘ljallangan dori vositalarini reklama qilishga ruxsatnoma berish tartibi to‘g‘risidagi nizom ilovaga muvofiq tasdiqlansin.
 2. O‘zbekiston Respublikasi Sog‘liqni saqlash vazirligi boshqa manfaatdor vazirliklar va idoralar bilan birgalikda bir oy muddatda idoraviy normativ-huquqiy hujjatlarning ushbu qarorga muvofiqlashtirilishini ta’minlasin.
 3. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari A.I. Ikramov zimmasiga yuklansin. 
 1. Mazkur Nizom “Tadbirkorlik faoliyati sohasidagi ruxsat berish tartib-taomillari to‘g‘risida”, “Reklama to‘g‘risida”gi O‘zbekiston Respublikasining qonunlariga muvofiq voyaga yetmaganlarga mo‘ljallangan dori vositalarini reklama qilishga ruxsatnoma berish tartibini belgilaydi.
 2. Profilaktika, diagnostika qilish va kasalliklarni davolash uchun foydalaniladigan, shu jumladan tibbiy jihatdan qo‘llash yo‘riqnomasiga muvofiq 18 yoshga to‘lmagan shaxslar tomonidan foydalaniladigan dori vositasi voyaga yetmaganlar uchun mo‘ljallangan dori vositasi (keyingi o‘rinlarda dori vositasi deb ataladi) hisoblanadi. 
 3. Dori vositalarini reklama qilish faqat ushbu Nizomga muvofiq berilgan ruxsatnoma mavjud bo‘lganda amalga oshiriladi.
 Faqat retseptsiz beriladigan dori vositalarini reklama qilishga ruxsat etiladi.
 4. Dori vositalarini reklama qilish uchun ruxsatnoma berish ushbu Nizomning 1-ilovasiga muvofiq sxema bo‘yicha amalga oshiriladi. 
 5. Dori vositalarini reklama qilish uchun ruxsatnoma (keyingi o‘rinlarda ruxsatnoma deb ataladi) O‘zbekiston Respublikasi Sog‘liqni saqlash vazirligi (keyingi o‘rinlarda vakolatli organ deb ataladi) tomonidan ushbu Nizomning 2-ilovasiga muvofiq shakl bo‘yicha beriladi.
 6. Reklama qilishga ruxsatnoma berish uchun ariza bilan vakolatli organga reklama beruvchi, reklama yaratuvchi yoki reklamani tarqatuvchi yuridik va jismoniy shaxslar (keyingi o‘rinlarda ariza beruvchi deb ataladi) murojaat qilishlari mumkin.
 7. Ruxsatnoma O‘zbekiston Respublikasida reklama qilish mo‘ljallanayotgan dori vositasini ro‘yxatdan o‘tkazish guvohnomasining amal qilish muddatiga beriladi. 
 Ruxsatnoma reklama qilinadigan har bir dori vositasiga alohida beriladi. 
 8. Amaldagi ruxsatnoma o‘rniga yangi ruxsatnoma reklama matni o‘zgargan taqdirda olinishi zarur. 
 9. Quyidagilar ruxsatnoma berish uchun rioya etilishi majburiy talablar va shartlar hisoblanadi:
 a) reklamada quyidagilar mavjud bo‘lishi lozim:
 dori vositasining to‘liq (shu jumladan xalqaro farmokologik) nomi va ishlab chiqaruvchining nomi, dori vositasidan foydalanish yoki uni qo‘llanish to‘g‘risida axborot, shu jumladan qo‘llanishga doir asosiy ko‘rsatmalar, sertifikatlar mavjudligi haqidagi ma’lumot;
 dori vositasidan foydalanish yoki uni qo‘llash mumkin bo‘lmagan holatlar, foydalanish yoki qo‘llashga doir yo‘riqnoma bilan tanishish yoxud mutaxassislarning maslahatini olish zarurligi to‘g‘risidagi ogohlantirish. Bunda ogohlantirishga televideniyeda reklama uchun jami mo‘ljallangan maydonning kamida 10 foizi, shuningdek radioda dori vositasining ovozli reklamasi roligiga efir vaqtining kamida 5 sekundi ajratilishi lozim;
 qonun hujjatlarida reklamaga qo‘yiladigan boshqa talablarga javob berishi zarur; 
 b) reklama:
 dori vositasini noyob, eng samarali, qo‘shimcha ta’sirlarning mavjud emasligi jihatidan eng xavfsiz vosita sifatida ifodalamasligi;
 dori vositasining tarkibi, ishlab chiqarilishi, yangiligi yoki patentlanganligi xususida yanglish tasavvur bermasligi;
 ishlab chiqaruvchi — raqobatchilarning obro‘siga yoki tovar belgisiga (xizmat ko‘rsatish belgisiga), firma nomiga, mahsulotiga, faoliyatiga putur yetkazmasligi;
 o‘zlarining mashhurligi tufayli dori vositalarini qo‘llashni rag‘batlantirishi mumkin bo‘lgan olimlar, sog‘liqni saqlash xodimlari, shuningdek davlat organlari mansabdor shaxslari yoki boshqa shaxslarning tavsiyalarini dalil qilib keltirmasligi;
 dori vositasining faqat yoki asosan bolalar uchun mo‘ljallanganligini ko‘rsatmasligi;
 dori vositasining voyaga yetmaganlar tomonidan qabul qilinayotganligi holatini ifodalamasligi;
 mazkur dori vositasining xavfsizligi va samarasi uning tabiiy kelib chiqishi bilan bog‘liq ekanligini tasdiqlamasligi;
 reklamaning ta’sirini kuchaytirish maqsadida boshqa dori vositalari bilan mubolag‘ali taqqoslashga yo‘l qo‘ymasligi;
 tibbiy maslahatlar yoki jarrohlik operatsiyalarining keraksizligi to‘g‘risida tasavvur paydo qilmasligi;
 mazkur dori vositasining ta’siri kafolatlanganligi to‘g‘risidagi fikrni tasdiqlamasligi;
 dori vositasini qo‘llamaslik odam sog‘lig‘ini yomonlashtirishi to‘g‘risidagi fikrni iste’molchining ongiga singdirmasligi kerak;
 v) dori vositasining O‘zbekiston Respublikasi Sog‘liqni saqlash vazirligi tomonidan tasdiqlanadigan, retseptsiz beriladigan dori vositalari ro‘yxatida mavjudligi;
 g) dori vositasi O‘zbekiston Respublikasida ro‘yxatdan o‘tkazilgan va uning amaldagi ro‘yxatdan o‘tkazilganlik guvohnomasi bo‘lishi kerak.
 10. Ruxsatnoma olish uchun ariza beruvchi vakolatli organga quyidagi hujjatlarni taqdim etadi:
 a) ruxsatnoma berish to‘g‘risida mazkur Nizomning 3-ilovasiga muvofiq shakl bo‘yicha ariza;
 v) reklama materiallari (matn, ssenariy, video, audio, maqola, modul va boshqalar);
 g) ruxsatnoma berish to‘g‘risidagi arizani ko‘rib chiqish uchun yig‘im to‘langanligini tasdiqlovchi bank hujjati.
 11. Ariza beruvchidan ushbu Nizomning 10-bandida nazarda tutilmagan hujjatlarning taqdim etilishini talab qilishga yo‘l qo‘yilmaydi.
 12. Ruxsatnoma olish uchun zarur bo‘lgan hujjatlar ariza beruvchi tomonidan vakolatli organga bevosita, pochta aloqasi vositalari orqali yoki elektron shaklda, ular olinganligi haqidagi xabardornoma bilan birga taqdim etiladi. Elektron shaklda taqdim etilgan hujjatlar ariza beruvchining elektron raqamli imzosi bilan tasdiqlanadi.
 13. Ruxsatnoma olish uchun vakolatli organga taqdim etilgan hujjatlar ro‘yxat bo‘yicha qabul qilinadi, ro‘yxat vakolatli organ tomonidan hujjatlar qabul qilingan sana to‘g‘risida belgi qo‘yilgan holda darhol ariza beruvchiga topshiriladi (yuboriladi).
 14. Ruxsatnoma olish uchun ariza beruvchi tomonidan taqdim etilgan hujjatlar barcha hollarda, toki vakolatli organ ularning ishonchsizligini isbotlamagungacha ishonchli hisoblanadi.
 15. Ruxsatnoma berish to‘g‘risidagi ariza ko‘rib chiqilganligi uchun qonun hujjatlarida belgilangan bazaviy hisoblash miqdorining bir barobari miqdorida yig‘im undiriladi. Ariza ko‘rib chiqilganligi uchun yig‘im summasi vakolatli organning hisob raqamiga o‘tkaziladi. Ariza beruvchi berilgan arizasidan voz kechgan taqdirda to‘langan yig‘im summasi qaytarilmaydi.
 16. Vakolatli organ ruxsatnoma berish to‘g‘risidagi arizani ariza beruvchidan ushbu Nizomning 10-bandida nazarda tutilgan barcha zarur hujjatlar qabul qilib olingan sanadan boshlab o‘n ish kunidan oshmaydigan muddatda ko‘rib chiqadi. 
 17. Ruxsatnoma berish to‘g‘risidagi arizani ko‘rib chiqish uchun vakolatli organ tomonidan dori vositalarini reklama qilish uchun ruxsatnoma berish bo‘yicha komissiya (keyingi o‘rinlarda komissiya deb ataladi) tuziladi.
 18. Barcha hujjatlar ekspertizadan o‘tkazilgandan so‘ng komissiya tomonidan ruxsatnoma ikki nusxada rasmiylashtiriladi va reklama materiali matni tasdiqlanadi, ruxsatnomaning bir nusxasi (e’lon qilingan materiallar, namunalar, video va audiokassetalar, SD va boshqalar) amal qilish muddati tugagunga qadar vakolatli organda saqlanadi.
 19. Ruxsatnoma olish uchun ariza beruvchi tomonidan vakolatli organga taqdim etilgan hujjatlar va materiallar qaytarib berilmaydi.
 20. Agar vakolatli organ arizani ko‘rib chiqishning belgilangan muddati mobaynida ariza beruvchini ruxsatnoma berish yoki uni berishni rad etish to‘g‘risida xabardor qilmasa, ariza beruvchi reklama qilish uchun ruxsatnoma olish mo‘ljallanayotgan dori vositasini reklama qilish huquqiga ega bo‘ladi, bu haqda u vakolatli organni yozma ravishda xabardor qiladi.
 21. Ushbu Nizomning 20-bandida nazarda tutilgan holatda vakolatli organ ariza beruvchining yozma xabarnomasi olingandan keyin besh ish kun mobaynida unga ruxsatnoma berishi shart. Ruxsatnoma olingunga qadar, taqdim etilgan hujjatlarning ular qabul qilib olingan sana haqida belgi qo‘yilgan ro‘yxati va ariza beruvchi tomonidan vakolatli organga yo‘llangan yozma xabarnoma ruxsatnomaga tenglashtiriladi hamda dori vositasini reklama qilish uchun asos hisoblanadi.
 22. Vakolatli organ, tegishli qaror qabul qilingan sanadan e’tiboran bir ish kunidan kechikmay, ariza beruvchiga ruxsatnomani berishi (yuborishi) yoki ruxsatnoma berish rad etilganligi to‘g‘risida uni yozma shaklda xabardor qilishi shart.
 Ruxsatnoma berilganligi uchun yig‘im undirilmaydi.
 23. Quyidagilar ruxsatnoma berishni rad etish uchun asos hisoblanadi:
 ruxsatnoma berilishi uchun zarur bo‘lgan hujjatlarning ariza beruvchi tomonidan to‘liq bo‘lmagan hajmda taqdim etilganligi;
 ariza beruvchining ruxsatnoma berishga doir talablar va shartlarga muvofiq emasligi;
 ariza beruvchi tomonidan taqdim etilgan hujjatlarda noto‘g‘ri yoki buzib ko‘rsatilgan ma’lumotlarning mavjudligi.
 Ruxsatnoma berishning boshqa asoslar, shu jumladan uning maqsadga muvofiq emasligi sabablari bo‘yicha rad etilishiga yo‘l qo‘yilmaydi.
 24. Ruxsatnoma berishning rad etilganligi haqidagi xabarnoma ariza beruvchiga yozma shaklda, rad etish sabablari, qonun hujjatlarining aniq normalari va ariza beruvchi ko‘rsatilgan sabablarni bartaraf etib, takroran ko‘rib chiqish uchun hujjatlarni taqdim etishi mumkin bo‘lgan muddat ko‘rsatilgan holda yuboriladi (topshiriladi). Ariza beruvchi rad etish sabablarini bartaraf etib va hujjatlarni takroran ko‘rib chiqish uchun taqdim etishi mumkin bo‘lgan muddat ruxsatnomani berish rad etilganligi haqidagi yozma xabarnoma olingan kundan e’tiboran o‘n ish kunidan kam bo‘lmasligi kerak. 
 25. Ariza beruvchi ruxsatnoma berishni rad etish uchun asos bo‘lgan sabablarni belgilangan muddatda bartaraf etgan taqdirda, hujjatlar takroran ko‘rib chiqish, ruxsatnoma berish yoki uni berishni rad etish ariza beruvchidan rad etish sabablari bartaraf etilganligini tasdiqlovchi tegishli hujjatlar olingan kundan e’tiboran o‘n ish kuni ichida vakolatli organ tomonidan takroran ko‘rib chiqiladi. Ariza takroran ko‘rib chiqilganligi uchun yig‘im undirilmaydi.
 26. Hujjatlarni takroran ko‘rib chiqishda ariza beruvchiga ilgari yozma xabarnomada bayon qilinmagan rad etish sabablarining vakolatli organ tomonidan keltirilishiga yo‘l qo‘yilmaydi, ilgari ko‘rsatilgan sabablar bartaraf etilganligini tasdiqlovchi hujjatlar bilan bog‘liq rad etish sabablarining keltirilishi bundan mustasno. 
 27. Ruxsatnomani berish rad etilganligi haqidagi xabarnomada ko‘rsatilgan muddat o‘tgandan keyin ariza beruvchi tomonidan topshirilgan ariza yangidan topshirilgan hisoblanadi va vakolatli organ tomonidan umumiy asoslarda ko‘rib chiqiladi.
 28. Ariza beruvchi ruxsatnomani berishning rad etilganligi, shuningdek vakolatli organ mansabdor (vakolatli) shaxsining harakati (harakatsizligi) yuzasidan belgilangan tartibda shikoyat qilish huquqiga ega. 
 29. Yuridik shaxs bo‘lgan ariza beruvchi qayta tashkil etilganda, uning nomi yoki joylashgan joyi (pochta manzili) o‘zgarganda, ariza beruvchi yoxud uning huquqiy vorisi qayta ro‘yxatdan o‘tgandan keyin yetti ish kuni mobaynida vakolatli organga ruxsatnomani qayta rasmiylashtirish to‘g‘risidagi arizani, ko‘rsatilgan ma’lumotlarni tasdiqlovchi hujjatlarni ilova qilgan holda, topshiradi.
 Jismoniy shaxs bo‘lgan ariza beruvchi o‘ziga berilgan yakka tartibdagi tadbirkorni davlat ro‘yxatidan o‘tkazish to‘g‘risidagi guvohnomada ko‘rsatilgan familiyasi, ismi, otasining ismi yoki faoliyat ko‘rsatadigan joyi o‘zgargan taqdirda, u qayta ro‘yxatdan o‘tgandan keyin yetti ish kuni mobaynida vakolatli organga ruxsatnomani qayta rasmiylashtirish to‘g‘risidagi arizani, ko‘rsatilgan ma’lumotlarni tasdiqlovchi hujjatlarni ilova qilgan holda, topshiradi. 
 Yangidan vujudga kelgan yuridik shaxsni davlat ro‘yxatidan o‘tkazish sanasida ruxsatnomaga ega bo‘lgan ariza beruvchi yuridik shaxslar qo‘shib yuborilgan taqdirda, ruxsatnomani ushbu bandning birinchi xatboshida nazarda tutilgan tartibda qayta rasmiylashtirishga yo‘l qo‘yiladi. 
 Ruxsatnomadagi mavjud ma’lumotlar mazkur bandning birinchi — uchinchi xatboshilarida nazarda tutilmagan hollarda o‘zgartirilgan taqdirda, ruxsatnoma ariza beruvchining tegishli hujjatlar ilova qilingan arizasi bo‘yicha qayta rasmiylashtiriladi.
 Hujjatlar ariza beruvchi tomonidan vakolatli organga bevosita, pochta aloqasi vositalari orqali yoki elektron shaklda, ular olinganligi haqidagi xabarnoma bilan birga taqdim etiladi. Elektron shaklda taqdim etilgan hujjatlar ariza beruvchining elektron raqamli imzosi bilan tasdiqlanadi.
 Ruxsatnomani qayta rasmiylashtirishda ariza beruvchidan mazkur bo‘limda nazarda tutilmagan hujjatlarni taqdim etishni talab qilishga yo‘l qo‘yilmaydi.
 30. Ruxsatnoma qayta rasmiylashtirilgunga qadar, ruxsatnomani qayta rasmiylashtirish to‘g‘risida ariza bergan ariza beruvchi yoki uning huquqiy vorisi ruxsatnomani qayta rasmiylashtirish to‘g‘risida berilgan, qabul qilib olingan sanasi haqida vakolatli organning belgisi qo‘yilgan ariza asosida reklama qilishni amalga oshiradi.
 Ruxsatnoma qayta rasmiylashtirilganda vakolatli organ ruxsatnomalar reyestriga tegishli o‘zgartirish kiritadi. Ruxsatnomani qayta rasmiylashtirish va berish ruxsatnomani qayta rasmiylashtirish to‘g‘risidagi ariza tegishli hujjatlar ilova qilingan holda vakolatli organ tomonidan qabul qilib olingan kundan e’tiboran ikki ish kunidan ko‘p bo‘lmagan muddatda amalga oshiriladi.
 31. Ushbu Nizomda belgilangan holatlarda, ruxsatnomani qayta rasmiylashtirganlik uchun qayta rasmiylashtirish to‘g‘risida ariza berilgan sanada ruxsatnoma berish haqidagi ariza vakolatli organ tomonidan ko‘rib chiqilganligi uchun to‘lanadigan summaning yarmi miqdorida yig‘im undiriladi. Yig‘im summasi vakolatli organning hisob raqamiga o‘tkaziladi.
 32. Ro‘yxatdan o‘tkazish guvohnomasining amal qilish muddati tugagach, ariza beruvchining arizasiga ko‘ra, matni o‘zgarmagan holda ruxsatnomaning amal qilish muddati ushbu dori vositasining O‘zbekiston Respublikasida ro‘yxatdan o‘tkazilganligi to‘g‘risidagi guvohnomaning yangi amal qilish muddati tugagungacha uzaytirilishi mumkin, bu holda ro‘yxatdan o‘tkazish guvohnomasini qayta ro‘yxatdan o‘tkazishda yoki amal qilish muddatini uzaytirishda o‘zgartirish va qo‘shimchalar kiritilmagan bo‘lishi shart. 
 33. Ruxsatnoma yo‘qolgan yoki yaroqsiz holga kelgan taqdirda ariza beruvchining arizasiga ko‘ra uning dublikati beriladi. 
 Ruxsatnoma yo‘qolgan yoki yaroqsiz holga kelgan taqdirda, vakolatli organ ariza, shuningdek ruxsatnomaning asl nusxasi hamda ruxsatnomaning dublikati berilganligi uchun ariza beruvchi tomonidan yig‘im to‘langanligini tasdiqlovchi hujjat olingan kundan e’tiboran ikki ish kunidan ko‘p bo‘lmagan muddatda ruxsatnomaning dublikatini berishi (yuborishi) shart.
 34. Ruxsatnomaning dublikatini berish to‘g‘risida ariza vakolatli organ tomonidan ko‘rib chiqilganligi uchun ruxsatnoma dublikatini berish to‘g‘risida ariza topshirilgan sanada belgilangan bazaviy hisoblash miqdorining yarmi miqdorida yig‘im undiriladi. Yig‘im summasi vakolatli organning hisob raqamiga o‘tkaziladi.
 35. Ruxsatnomaning amal qilishini to‘xtatib turish, to‘xtatish va uni bekor qilish “Tadbirkorlik faoliyati sohasidagi ruxsat berish tartib-taomillari to‘g‘risida”gi O‘zbekiston Respublikasi Qonunining 22, 23 va 25-moddalarida nazarda tutilgan tartibda va hollarda vakolatli organ tomonidan amalga oshiriladi.
 36. Ruxsat berishga doir talablar va shartlarni bir marotaba qo‘pol ravishda buzilishining quyidagi holatlari ruxsatnomaning amal qilishini to‘xtatish uchun asos bo‘lishi mumkin:
 reklamaning ruxsat etilgan reklama materiallariga nomuvofiqligi yoki ushbu reklamaning jiddiy nojo‘ya ta’sirlarga olib kelishi mumkinligi aniqlanganda;
 dori vositasining dozasi to‘g‘risida noto‘g‘ri axborot berilganligi aniqlanganda.
 37. Reklama qilinayotgan dori vositasi retseptsiz beriladigan dori vositalarining ro‘yxatidan chiqarilgan taqdirda ariza beruvchi dori vositasini ruxsatnoma amal qiladigan muddat mobaynida reklama qilishni to‘xtatishi zarur. Bunda ruxsatnomaning amal qilishi tegishli ravishda to‘xtaydi. 
 38. Vakolatli organ berilgan ruxsatnomalar reyestrini belgilangan tartibda yuritadi va uni o‘z rasmiy veb-saytida joylashtiradi.
 39. Ruxsatnomalar reyestrida quyidagi ma’lumotlar ko‘rsatilishi kerak:
 ariza beruvchilar to‘g‘risidagi asosiy ma’lumotlar (nomi, tashkiliy-huquqiy shakli, pochta manzili, bog‘lanish telefoni raqami);
 ruxsatnomaning tartib raqami va berilgan sanasi;
 ruxsatnomani qayta rasmiylashtirishning asoslari va sanasi, uning amal qilishini to‘xtatib turish va tiklash;
 ruxsatnomaning amal qilishini to‘xtatishning asos va sanasi;
 dublikatni berishning asosi va sanasi.
 40. Mazkur Nizom talablarining buzilishida aybdor bo‘lgan shaxslar qonun hujjatlarida belgilangan tartibda javob beradilar.